Diari Oficial de la Generalitat Valenciana


Sumari del DOGV 6942, del 14-01-2013 (2013/174)

ORDE 7/2012, de 27 de desembre, de la Conselleria de Benestar Social, per la qual es convoca la XIV edició del Premi Literari de Narrativa per a Dones corresponent a l'any 2013.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   6942

Data del DOGV
:   14-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/174


Data del document
:   27-12-2012

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 7/2012, de 27 de desembre, de la Conselleria de Benestar Social, per la qual es convoca la XIV edició del Premi Literari de Narrativa per a Dones corresponent a l'any 2013. [2013/174]
La Direcció General de Família i Dona de la Conselleria de Benestar Social és l'òrgan directiu al qual, segons el Decret 99/2011, de 26 d'agost, del Consell, correspon, entre altres funcions, proposar l'elaboració d'estudis, programes, mesures i normes, que tinguen com a objecte promoure l'exercici efectiu del dret constitucional d'igualtat, així com implantar i executar programes que tinguen com a objecte la promoció sociolaboral de les dones.
Per a regular i fer efectiu el principi d'igualtat de dones i hòmens a la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens. Així mateix estes accions s'arrepleguen en les polítiques d'igualtat que el Consell du a terme.
A fi de promoure i incentivar el paper de la dona en la societat i atenent a la històrica consideració cultural i social que ha posicionat el gènere femení en clar desavantatge, sobretot quant a les oportunitats educacionals i laborals, a proposta de la Direcció General de Família i Dona, s'inclouen en la seua programació anual una sèrie d'activitats, entre les quals destaca un concurs de narrativa per a fomentar la seua creativitat literària i donar una via d'expressió, dirigit a dones residents a la Comunitat Valenciana.
En virtut de les facultats conferides pel Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social, i per l'article 28 de la Llei de la Generalitat 5/1983, de 30 de Desembre, del Consell, a proposta de la Direcció General de Família i Dona,
ORDENE
Article 1. Objecte
Es convoca la XIV edició del Premi Literari de Narrativa per a Dones i s'aproven les bases per les quals s'ha de regir la concessió per a l'any 2013, que s'inclouen com a annex I d'esta orde.
Article 2. Premis
Els premis consistiran en una placa i/o un diploma acreditatiu.
DISPOSICIONS FINALS
Primera. Autorització
S'autoritza la Subsecretaria de la Conselleria de Benestar Social i a la Direcció General de Família i Dona perquè, en l'àmbit de les seues competències, adopten les mesures necessàries per al desplegament i aplicació d'esta orde.
Segona. Vigència
Esta orde entrarà en vigor l'endemà de la publicació en el Diari Oficial de la Comunitat Valenciana.
Tercera. Recursos
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta orde, que posa fi a la via administrativa, pot ser recorreguda potestativament en reposició o bé es pot plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició ha d'interposar-se davant de qui tinga la titularitat de la Conselleria de Benestar Social, en el termini d'un mes comptador des de l'endemà de la publicació.
b) El recurs contenciós administratiu ha d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
València, 27 de desembre de 2012
La consellera de Benestar Social,
ASUNCIÓN SÁNCHEZ ZAPLANA
ANNEX I
Bases
Primera. Objecte
Constituïx l'objecte d'estes bases regular el procediment de concessió de la XIV edició del Premi Literari de Narrativa per a Dones, corresponent a l'any 2013.
Segona. Participants
Podrà participar-hi qualsevol dona major d'edat i resident a la Comunitat Valenciana, i es podran presentar un màxim de dos obres.
Tercera. Premis
1. Es concedirà un primer premi i dos accèssits. Un d'estos recaurà necessàriament en l'obra d'una autora pertanyent a una associació de dones.
2. Es podran concedir mencions especials, si la qualitat de les obres presentades i no premiades ho mereixen, a consideració del jurat.
3. L'entrega dels premis podrà realitzar-se en un acte públic organitzat per la Direcció General de Família i Dona.
Quarta. Condicions tècniques de les obres
1. Les obres hauran de ser originals i inèdites en tota la seua extensió.
2. Els treballs podran estar escrits, indistintament, en valencià o en castellà.
3. Les obres es presentaran mecanografiades a doble espai, impreses en paper grandària DIN A4 per una sola cara.
4. Els treballs han de tindre una extensió mínima de 4 pàgines i màxima de 12.
5. El tema serà lliure i es valorarà, a més de la qualitat literària, la coherència narrativa, la defensa de valors no discriminatoris ni sexistes i la ruptura d'estereotips masculins i femenins tradicionals.
6. Quedaran exclosos aquells treballs l'autora dels quals, el contingut o la presentació no s'ajuste als requisits previstos en esta orde.
Quinta. Presentació de treballs i documentació
1. Cada relat que es presente s'ha d'entregar en un sobre gran, en el qual s'ha d'indicar únicament el títol i en el cas que l'autora pertanga a una associació de dones ha de figurar també la paraula Associació. En el sobre s'inclouran cinc còpies, cada una d'estes precedida per una pàgina amb el títol i sense cap identificació de l'autora, pàgina que no serà tinguda en compte per al còmput de l'extensió del treball.
2. Cada obra que es presente ha d'anar acompanyada d'una sol·licitud de participació, degudament omplida, el model de la qual s'adjunta com a annex II, on s'expresse l'acceptació d'estes bases, i a la qual s'assignarà un número de registre.
3. L'apartat C de la sol·licitud (fitxa d'identificació de l'obra), segellat i identificat amb el número de registre assignat, s'apegarà en la part posterior del sobre en el qual s'ha entregat l'obra. Així mateix, serà segellada cada una de les cinc còpies presentades en les quals es farà constar l'esmentat número de registre.
4. L'apartat B de la sol·licitud (resguard per a l'autora), segellat i identificat amb el número de registre assignat, serà tornat a la concursant, com a justificant de la seua presentació.
5. L'apartat A de la sol·licitud (fitxa per a la Direcció General de Família i Dona), que inclou les dades personals de l'autora de l'obra, segellat i identificat amb el número de registre assignat, s'introduirà en un sobre, en el qual també es farà constar este número de registre, el qual quedarà en poder de la Direcció General de Família i Dona. S'acompanyarà de:
a) Autorització expressa (marcant la casella corresponent) a la Conselleria de Benestar Social, perquè esta comprove les dades d'identitat de la persona sol·licitant per mitjà del Sistema de Verificació de Dades d'Identitat, segons el que establix el Reial Decret 522/2006, de 28 d'abril. No obstant això:
Si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a realitzar les actuacions procedents per a aclarir-la.
Si la persona sol·licitant no presta el seu consentiment, haurà d'aportar còpia compulsada o autentificada del document nacional d'identitat, passaport o número d'identificació d'estranger, segons siga procedent.
b) Autorització expressa (marcant la casella corresponent) a la Conselleria de Benestar Social, perquè esta comprove les dades de domicili i residència de la persona sol·licitant per mitjà del Sistema de Verificació de Dades de Residència, segons el que establix el Reial Decret 523/2006, de 28 d'abril. No obstant això:
Si la persona interessada no presta el seu consentiment, ha modificat el seu empadronament en els dos últims mesos o si el domicili no consta en el Sistema de Verificació de Dades de Residència o el que hi figura és diferent del facilitat per esta persona, haurà d'aportar original, còpia compulsada o autentificada del certificat del seu empadronament.
6. Si l'autora pertany a una associació de dones, haurà d'aportar un certificat, subscrit per la secretària d'esta, on conste esta pertinença i que s'adjuntarà a l'apartat A) de la sol·licitud.
Sexta. Termini i lloc de presentació
1. El termini de presentació començarà l'endemà de la publicació d'esta orde en el Diari Oficial de la Comunitat Valenciana i finalitzarà el 28 de febrer de 2013.
2. Els treballs i la documentació que s'adjunta es presentaran en qualsevol de les seus de la Direcció General de Família i Dona d'Alacant (av. Óscar Esplá, núm. 33-35, 03349), Castelló de la Plana (c/ Ensenyament, núm. 10, 12647) o València (c/ Nàquera, núm. 9, 46924), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Resolució del concurs
1. La competència per a resoldre esta convocatòria correspon a la persona titular de la Direcció General de Família i Dona, per delegació de la persona titular de la Conselleria de Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV 5967, 04.03.2009), amb veredicte vinculant previ del jurat, una vegada examinats els treballs presentats.
2. El jurat serà nomenat i presidit per la persona titular de la Direcció General de Família i Dona, o la persona que designe per a substituir-la, i estarà integrat, a més, per almenys quatre vocals, designats per la Direcció General de Família i Dona entre persones de reconegut prestigi en el món cultural, preferentment amb titulació en Ciències de la Informació i/o de la Comunicació, escriptors, crítics literaris, etc., i per un tècnic de la Direcció General de Família i Dona, designat per esta, que actuarà com a secretari del jurat, amb veu i sense vot.
3. La identitat de les persones que componen el jurat es farà pública en el tauler d'anuncis de la Direcció General de Família i Dona, amb anterioritat a l'expiració del termini de presentació de sol·licituds.
4. En la valoració de les obres presentades, el jurat tindrà en compte:
- La qualitat literària.
- La coherència narrativa.
- La defensa de valors no discriminatoris ni sexistes i la ruptura d'estereotips masculins i femenins tradicionals.
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua decisió és inapel·lable, la qual serà adoptada per majoria simple.
6. El jurat podrà proposar deixar desert qualsevol dels premis mitjançant un acord motivat, i no podrà recaure en la mateixa persona més d'un.
7. L'acta reflectirà exclusivament el primer premi, els dos accèssits i, si és el cas, les mencions especials que s'atorguen a les obres presentades i no premiades i la motivació quan es propose deixar desert algun dels premis.
8. El jurat elevarà la proposta de resolució a la persona competent per a resoldre.
9. El decisió del jurat així com la resolució de la convocatòria es faran públics.
Octava. Drets sobre les obres
1. Els treballs premiats seran cedits per les seues autores a la Direcció General de Família i Dona, que es reserva el dret de divulgar-los o difondre'ls públicament i reproduir-los, sense que per això les autores, a les quals se'ls reconeix la propietat de les seues obres, en meriten cap dret.
2. La participació en la convocatòria implica esta cessió, sense necessitat d'autorització posterior.
3. No es tornaran a les autores les obres presentades.
Novena. Acceptació de les bases
La participació en esta convocatòria suposa la total acceptació d'estes bases.
Deu. Publicitat
Es podrà donar publicitat a estes bases per mitjà de la seua difusió en forma d'extracte i, si és possible, per mitjà de la inserció dels corresponents anuncis en els periòdics de màxima difusió de la Comunitat Valenciana.